**Dansk selskab for logopædi og foniatri**

Referat fra general forsamlingen den 25. februar 2016.

Tid og sted: torsdag den 25.februar 2015, kl 18:30, lokale 12.0.25 på Københavns Universitet Amager, Karen Blixens Vej 4, 2300 København S.

Dagsorden iflg. vedtægter:

1. Valg af dirigent
2. Formandens beretning
3. Kassereren fremlægger det reviderede regnskab
4. Forslag fra bestyrelsen og medlemmerne
5. Budget? og fastlæggelse af kontingent
6. Valg af formand. Bestyrelsen foreslår Gohar Bossen.
7. Valg af den øvrige bestyrelse:

Stig Faurdal, Hanne Smidt Pedersen og Svend Prytz

Inge Benn Thomsen afgår og ønsker ikke genvalg.

Bestyrelsen opstiller Inge Brink Hansen i hendes sted.

1. Valg af revisor. Bent Kjær er villig tilgenvalg.
2. Eventuelt.

Tilstede var Svend Prytz, Gohar Bossen, Stig Faurdal, Hanne Smith Pedersen, Inge Brink Hansen, Bent Kjær samt 5 yderligere DSLF medlemmer.

Formanden Svend Prytz bød velkommen.

Ad 1. Bent Kjær blev foreslået som dirigent og Gohar Bossen som referent, hvilket begge indvilligede i. Bent Kjær konstaterede, at generalforsamlingen var rettidig indkaldt og gik over til dagsordenen.

Ad 2. Formanden Svend Prytz aflægger følgende beretning:

*’’Dette er den sidste formandsberetning fra min side. Samtidig vil jeg sige de skiftende bestyrelser og medlemmerne tak for de mange år jeg har været med i et spændende arbejde, der forhåbentligt har været medvirkende til at udvikle både logopædien og foniatrien i Danmark.*

*Efter den sidste generalforsamling den 27. februar konstituerede bestyrelsen sig med Stig Faurdal som kasserer, Gohar Bossen som sekretær, Inge Benn Thomsen som næstformand og Agnethe Nordin som arkivar og webmaster.*

*Den 10.april afholdes et éndages kursus om stemmelidelser på PPR,Valby.*

*Gohar Bossen talte om arvelighed ved Sulcus glottidis. Svend Prytz talte om pubertetsstemmer og Stig Faurdal og Agnete Nordin beskrev på hvilken måde de selv diagnosticerede stemmelidelser og underviste deres klienter. Kursusdeltagerne diskuterede hvorledes de selv underviste deres klienter med stemmeproblemer og der uspandt sig en god diskussion med vidensdeling om emnet.*

*24. juni hos PPR Valby holdt Lone Percy-Smidt endnu et foredrag om Auditiv Verbal Terapi (AVT) hos børn og voksne med Cochlear Implants, benforankret høreapparat og patienter med alm. høreapparat.*

*Hendes Ph.D. projekt vidte stor forskel i undervisningen af døve i Øst- og Vestdanmark og resultaterne var ikke helt entydige.*

*16.dec. på KUA holdt læge Tua Vinther-Jensen fra RH, neurologiske afdeling foredrag om Huntington sygdom. Det er en dominant arvelig sygdom og hun fortalt om symptomer og behandling og den endelige prognose. Hendes Ph.D-projekt omhandlede denne sygdom.*

*Stig Faurdal fortalte herefter om den talepædagogiske rehabilitering af disse patienter og specielt hvor vanskelig en opgave det er.*

*21. januar 2016 på KUA holdt læge Mogens Berndorf, RH onkologiske afdeling foredrag om følgetilstande og komplikationer, der kan opstå efter strålebehandling af cancer på halsen.*

*Diskussionen omhandlede stråleskadernes betydning for stemmen og talen.*

*25. februar på KUA forud for generalforsamlingen holdt retoriklærer og stemmeterapeut Hanne Smidt Pedersen foredrag om attarktive og overbevisende talestemmer.*

*En veltrænet, fleksibel stemme kan skabe personlig troværdighed i den mundtlige formidling, have stemmestyrke og klarhed i artikulationen til at tale et rum op, skabe dynamiske variationer, der kan fastholde lytternes opmærksomhed og gøre budskabet fængslende og overbevisende.*

*13.juni inviterede bestyrelsen for Dyspraksiforeningen os til møde i anledning af deres 10 års jubilæum og fejrede dette ved en middag i den indre by. Gohar Bossen og jeg deltog og blev orienteret om at Socialstyrelsen var i gang med en høring bl.a. om dyspraksi, som man opfordrede os til at deltage i. Gohar blev også inviteret til at holde et foredrag om dyspraksi i forbindelse med et medlemsmøde i Dyspraksiforeningen.*

*Selv skrev jeg et oplæg til diskussion med Socialstyrelsen om de mere medicinske aspekter, der er væsentligt bredere end blot verbal og taledyspraksi, da det er min opfattelse at man i mange kommuner ikke får disse børn diagnosticeret og behandlet og slet ikke undervist.*

*Socialstyrelsen har svaret at vi er meget velkomne til at inmdgå i en dialog med dem.*

*Efterfølgende holdes der nu flere møder og kurser om taledyspraksi bl.a. i Foreningen af Tale-hørepædagoger i Skolevæsenet (FTHF), hvor Gohar Bossen er blevet inviteret til at diskutere emnet den 22.9.2016 i Vingstedcentret, Vejle ; ligesom der afholdes et internationalt kursus i Dyspraksi i Gøteborg den 14-16 marts d.å., hvor Gohar Bossen også skal deltage.*

*Selv afholder vi (DSLF) efteruddannelseskursus i Verbal Dyspraksi den 8. april 2016 på Bispebjerg Hospital med oplæg af Gohar Bossen, jeg selv og tale-høre konsulenter fra flere kommuner.*

*Vi håber på en god diskussion om samarbejdet mellem læge og logopæd i behandlingen af børn med talevanskeligheder af dyspraktisk karakter.*

*Arrangementet er åbent for alle og der vil blive udstedt kursusbevis.*

*I forsommeren udtrådte Agnete Nordin af bestyrelsen af personlige årsager og bestyrelsen besluttede at supplere sig med Hanne Smidt Pedersen, der var villig til at tage mod opfordringen og indtræde i bestyrelsen. Hendes indtræden i bestyrelsen skal godkendes af generalforsamlingen i dag.*

*Agnete Nordin har været et værdifuldt medlem af bestyrelsen i flere perioder og deltaget aktivt og engageret i bestyrelsens arbejde bl.a som webmaster og foredragsholder. Der skal derfor lyde en stor tak til Agnete for hendes værdifulde indsats med ønsket om et fortsat godt samarbejde.’’*

Formandens beretning godkendes.

Ad 3. Kasserer Stig Faurdal forelægger revideret regnskab, som godkendes med revisor Bent Kjærs bemærkninger.

Ad 4. Ingen forslag.

Ad 5. Der diskuteres med medlemmer hvorvidt kontingent skal øges, men der er enighed om at fastholde den på samme niveau, nemlig 200 kroner årligt.

Ad 6. Gohar Nikoghosyan-Bossen foreslås som ny formand efter at Svend Prytz meddeler ønsker om at stoppe som formand for DSLF. Der er ingen andre der stiller op, Gohar Nikoghosyan-Bossen godkendes som ny formand.

Ad 7. Inge Benn Thomsen har meddelt ønske om at træde ud af bestyrelsen. Inge Brink Hansen foreslås som nyt bestyrelsesmedlem og godkendes. Svend Prytz ønsker at beholde medlemskab i bestyrelsen. Hanne Smith Pedersen godkendes som bestyrelsesmedlem, som hun har konstitueret siden forår 2015.

Ad 8. Bent Kjær genvælges som revisor.

Ad 9. Hjemmesiden er gendannet men der er fortsat nogle tekniske vanskeligheder som den nye webmaster skal arbejde med.

Der er stemning for at bevare hjemmesiden men samtidigt gøre større brug af Facebook siden som er blevet oprettet i løbet af 2015. Facebook siden er en mere uofficiel platform beregnet til at nå ud til flere interesserede kommende medlemmer og oplyse om selskabets aktiviteter og kommende møder. Tilmeldinger og materialer (pdf fra foredrag, referater) skal fortsat lægges på hjemmesiden som en officiel side for selskabet.

Svend Prytz takker Inge Benn Thomsen for hendes langvarig og værdigfulde indsats i selskabet både som formand men også som bestyrelsesmedlem igennem en årrække. Der klappes.